Den stærkt forsinkede analyse af den trafikale effekt af en ny Kattegatforbindelse var i september endelig ved at være klar, og den ville blive offentliggjort i morgen, fredag den 13. november. Det var dengang meldingen fra transportminister Hans Christian Schmidt (V) til Folketingets transportordførere.

Det var i sig selv en opsigtsvækkende udmelding, idet Kattegatanalysen skulle have været på plads allerede i 2013, men er blevet forsinket ad flere omgange.

Men sådan skulle det alligevel ikke gå. Transportministeriet oplyser nu til Ingeniøren, at analysen endnu engang er udskudt. Ministeriet regner denne gang med, at analysen ligger klar inden jul.

»Udskydelsen af offentliggørelsen skyldes, at det samlede arbejde omkring analysen endnu ikke er færdiggjort,« skriver Tine Lund Jensen, kontorchef i Transportministeriets erhvervs- og analysekontor i en email.

Ingeniøren har bedt om at tale med en medarbejder i ministeriet, der kan uddybe forklaringen. Det afviser ministeriets presseafdeling.

Kattegatanalysen blev allerede i 2009 besluttet af et flertal i Folketinget bestående af Socialdemokraterne, Radikale Venstre, SF, Venstre, Dansk Folkeparti, Liberal Alliance og Konservative.

Landstrafikmodel klar

De gentagne forsinkelser har hovedsageligt skyldtes problemer med den såkaldte landstrafikmodel, som Vejdirektoratet benytter til trafikberegningerne i den samlede analyse. Modellen er udviklet af DTU, og den har hidtil vist sig uanvendelig til formålet, fordi den ikke har været i stand til at levere troværdige forudsigelser af trafikken.

Derfor har Transportministeriet, Vejdirektoratet og DTU ikke fundet det fagligt forsvarligt at basere analysen på trafikberegninger fra landstrafikmodellen.

Transportminister Hans Christian Schmidt (V) blev senest i september bedt af Folketingets transportudvalg om at forklare forsinkelsen. Han forklarer, at udfordringerne for landstrafikmodellen blandt andet skyldes, at der med en Kattegatforbindelse skal etableres to alternative ruter for både vej- og jernbanetrafikken mellem Øst- og Vestdanmark.

»Det stiller betydelige krav til landstrafikmodellens evner til at forudsige fordelingen af trafik mellem transportkorridorerne over hhv. Storebælt og Kattegat. Siden de første faglige udfordringer viste sig, har der været arbejdet intensivt hos DTU Transport og blandt Transport- og Bygningsministeriets styrelser på at gøre modellen i stand til at beregne de trafikale konsekvenser. Vurderingen er, at modellen nu har den fornødne kvalitet, hvorfor der arbejdes på at færdiggøre den samlede strategiske analyse,« skrev Hans Christian Schmidt til transportudvalget i september.

Transportministeriet oplyser nu, at ministeriet snarest vil melde en ny dag for offentliggørelsen af analysen ud.